LV Eiropas Savienības Oficiālais Vēstnesis C 57/11

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 57/07

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

“PIMENT D'ESPELETTE”/“PIMENT D'ESPELETTE-EZPELETAKO BIPERRA”

EK Nr.: FR-PDO-0105-0131-04.04.2011

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi:

—  Produkta nosaukums — ☒ Produkta apraksts — ☒ Ģeogrāfiskais apgabals — ☒ Izcelsmes apliecinājums — ☒ Ražošanas metode —  Saikne — ☒ Marķējums — ☒ Valsts prasības —  Citur

2. Grozījuma(-u) veids:

— ☒ Grozījumi vienotajā dokumentā vai kopsavilkuma lapā —  Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i):

— Atjaunināta atsauce uz dalībvalsts kompetento iestādi.

— Produkta apraksts: kritēriji organoleptiskai novērtēšanai pēc ožas, kuri specifikācijā bija minēti kļūdas dēļ, ir svītroti. Turklāt precizēti un papildināti produkta apraksta elementi, kas bija definēti valsts tiesību aktos attiecībā uz ACVN (dekrēts par ACVN, piemērošanas tehniskie noteikumi un produkta apstiprināšanas noteikumi): — epidermas gludums veselai svaigai un auklā iesietai paprikai, — pulverveidā sagatavotai paprikai – smalks malums (daļiņu lielums nepārsniedz 5 mm), organoleptiskais raksturojums, oranža līdz sarkanbrūna krāsa, mitruma saturs zemāks par 12 %.

— Ģeogrāfiskais apgabals: sniegti precizējumi attiecībā uz to ražošanas posmu uzskaitījumu, kuriem jānorisinās apgabalā (ražošana, pārstrāde, iepakošana), un zemes gabalu identifikācijas procedūru. Precizējumi iekļauti specifikācijā tādā redakcijā, kādā tie bija dekrētā par aizsargāto nosaukumu.

— Izcelsmes apliecinājums: nodaļa papildināta ar noteikumiem par produkta izcelsmes kontroli un garantēšanu un produkta izsekojamību; šie noteikumi grozīti pēc Francijas ACVN kontroles sistēmas reformas.

— Ražošanas metode: pamatojoties uz valsts tiesību aktiem, ar kuriem definē ACVN, šī daļa papildināta ar šķirņu aprakstu, nosacījumiem par stādīšanu un audzēšanu attiecīgā zemes gabalā (zemes gabala izmantojums, kas paredzēts tādas paprikas audzēšanai, kuru apzīmē ar šo nosaukumu, plastmasas pārseguma izmantošanas biezības ierobežojums līdz 2 rindām pēc kārtas, atstarpe starp stādiem vismaz 40 cm, aizliegums izmantot dūņas, pilsētas izcelsmes komposta mēslojumu un attīrīšanas staciju nosēdumus), nosacījumiem par atļauju izmantot apūdeņošanu vēlāk par 15. jūliju, neausta pārklāja izmantošanu aizsardzībai pret salu, sistemātiskas fitosanitārās apstrādes aizliegumu, paredzamās ražas aprēķināšanas kārtību (noteikts, ka paprikas vidējais svars ir 35 grami, noteikts, ka papriku daudzums, kāds vajadzīgs kilograma maltās pulverveida paprikas sagatavošanai, ir 8 kg), ražas aprakstu, šķirošanu (paprikām jābūt sausām, tīrām un brīvām no jebkādiem netīrumiem, iebojātas, ieplaisājušas vai nekrozes skartas paprikas ir izbrāķējamas, laikposms starp ražas novākšanu un šķirošanu nedrīkst pārsniegt 48 stundas) un žāvēšanu (aizliegums žāvēt krāsnī vai strauji atūdeņot, žāvēšanai jānoris dabiskā kārtā, atļauta vienīgi ventilēšana bez apsildes sistēmas). Precizēts, ka pulverveida “Piment d’Espelette” tirdzniecībai līdztekus vakuumiepakojumiem atļauts lietot arī stikla iepakojumus.

— Marķējums: svītrotas norādes “appellation d’origine contrôlée” (kontrolēts cilmes vietas nosaukums) un “AOC” (KCVN) un ieviesta prasība obligāti norādīt Eiropas Savienības ACVN simbolu.

— Valsts prasības: papildinātas ar Francijas tiesību aktu prasībām atbilstošu tabulu, kurā uzskaitīts, kas un kādā veidā jāpārbauda.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“PIMENT D'ESPELETTE”/“PIMENT D'ESPELETTE-EZPELETAKO BIPERRA”

EK Nr.: FR-PDO-0105-0131-04.04.2011

AĢIN ( ) ACVN ( X )

1. Nosaukums:

“Piment d'Espelette”/“Piment d'Espelette-Ezpeletako Biperra”

2. Dalībvalsts vai trešā valsts:

Francija

3. Lauksaimniecības produkta vai pārtikas produkta apraksts:

3.1. Produkta veids:

1.8. grupa. (Garšvielas u. c.)

3.2. Produkta apraksts, uz kuru attiecas nosaukums (1):

ACVN “Piment d'Espelette”/“Piment d'Espelette-Ezpeletako-Biperra” attiecina uz Capsicum annuum sugas papriku, kas var būt svaigā un veselā veidā, iesieta auklā vai sagatavota pulverveidā. Šī sīvā paprika izaudzēta no “Gorria” šķirnes sēklas vai no tādas šķirnes sēklas, kura pieder pie šķirņu grupas, kas atbilst šādām pazīmēm: viengadīgs lakstaugs, kas var sasniegt 80 cm augstumu; lapas veselas un ovālas, aug pamīšus; ziedi balti, pa vienam lapu padusēs; auglis gaļains, nokarens, pēc formas konisks, bioloģiskajā gatavībā sarkans. Augļos veidojas starpsieniņa, kas augli pie virsotnes nepilnīgi dala trijās daivās, kurās ir daudz sēklu. Ražotāji var izmantot sēklas materiālu, kas izaudzēts pašu saimniecībā.

Produktam “Piment d'Espelette” raksturīga stipra smarža, kurā dominē augļainuma un/vai apcepuma aromāti, kurus reizumis papildina svaigi pļauta siena aromāta nianse apvienojumā ar stipru, taču ne svelošu sīvumu, kas kairina garšas orgānus. Nogatavojusies “Piment d'Espelette” ir sarkanā krāsā, un papriku sagatavo trijos veidos:

— svaiga vesela paprika. Tai nav nekāda zaļa iekrāsojuma, tās forma ir regulāra un koniska, tai ir gluda miziņa, tās garums bez ziedkātiņa ir 7–14 cm;

— auklā iesietas paprikas: tās sasien auklā pa 2 (asakveidā) vai pa 3 (trīsstūrveidā), vai pa 4 (krustveidā), tās ir sarkanā krāsā un regulārā, koniskā formā, to miziņa ir gluda un to garums bez ziedkātiņa ir 7–14 cm. Auklā iesien 20, 30, 40, 60, 80 vai 100 viendabīga lieluma paprikas. Sienot paprikas auklā, tās jāizraugās pēc formas un lieluma viendabīgas, lai viss kopums izskatītos harmonisks un regulārs. Auklas veidojumam jānodrošina papriku nogatavošanos un žūšanu;

— pulverveidā sagatavotas paprikas: pulverveida sagatavojumā izmantojamas tikai vienā un tajā pašā saimniecībā izaudzētas paprikas. Sadrupināšanu veic pēc nogatavošanas posma un pēc tam, kad žāvēšanas beidzamā daļa veikta krāsnī. Pulverveida “Piment d'Espelette” ir oranžā līdz sarkanbrūnā krāsā. Malumam jābūt tik smalkam, lai daļiņu lielums nepārsniegtu 5 mm. Pulverveida “Piment d'Espelette” raksturīga stipra smarža, kurā pārsvarā ir augļainuma, apcepuma un/vai siena aromāti apvienojumā ar stipru, taču ne svelošu, vairāk vai mazāk paliekošu sīvumu, kas pakāpeniski iekairina garšas orgānus un/vai izraisa siltuma sajūtu mutē. Ēdot pulverveida sagatavotajai “Piment d'Espelette” var būt saldenuma un/vai rūgtenuma piegarša. Pulverveidā sagatavotās paprikas mitruma saturs ir zemāks par 12 %.

3.3. Izejvielas (tikai pārstrādātiem produktiem):

Nepiemēro.

3.4. Dzīvnieku barība (tikai dzīvnieku izcelsmes produktiem):

Nepiemēro.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Paprikām jābūt izaudzētām un pārstrādātām ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.:

Iepakošanu veic ražošanas apgabalā. Šīs prasības mērķis ir garantēt ne tikai produkta autentiskumu, bet arī tā kvalitātes un raksturīgo īpašību saglabāšanos un līdz ar to – aizsargāt cilmes vietas nosaukumu “Piment d’Espelette”.

Šo papriku novāc, kad tā ir iekrāsojusies sarkana (nevis zaļa), proti, optimālā gatavības pakāpē. Ražu novāc regulāri. Tā kā paprikas ir nogatavojušās, tās ir vārīgas – pēc novākšanas tās pārcilājot, jāievēro liela saudzība. Specifikācijā ierakstīto noteikumu mērķis ir nodrošināt paprikas specifisko īpašību saglabāšanos.

48 stundu laikā pēc novākšanas paprikas šķiro un vai nu nosūta svaigas, vai iesietas auklā, vai arī atstāj nogatavoties, lai no tām sagatavotu malto pulverveida papriku.

Paprikas, kas paredzētas iepakot veselas un svaigas vai iesiet auklā, šķiro katru atsevišķi. Lai veiktu šo darbību, vajadzīga īpaša prasme pazīt un novērtēt šo produktu, lai garantētu, ka papriku kvalitāte ir nevainojama (regulāra un koniska forma, gluda miziņa un garums no 7–14 cm).

Veselas svaigas paprikas pirms nosūtīšanas uzglabājamas no saules un mitruma pasargātā vietā. Tās iepako caurumotās kastēs, kas paredzētas un izmantojamas vienīgi produktam “Piment d'Espelette”. Kastu maksimālā ietilpība ir 15 kilogrami, un to augstums nedrīkst pārsniegt 25 cm.

Paprikas, kas paredzētas pārdošanai auklā pa 20, 30, 40, 60, 80 vai 100, ražotājs iesien tajā pats, izmantojot roku darbu un pārtikas produktiem lietojamu auklas materiālu. Lai veiktu šo darbību, vajadzīga īpaša prasme pazīt un novērtēt šo produktu. Šī prasme, kas piemīt visiem uzņēmējiem, kuri iesaistīti ar šo ACVN apzīmētā produkta ražošanā, nodrošina, ka auklā iesietās paprikas atbilst produkta aprakstam: tādējādi šī virtene izskatās harmoniska un tai ir regulāra forma gan kopumā, gan arī atsevišķo papriku formas un lieluma ziņā.

Paprikas, ko paredzēts pārdot smalcinātas pulverveidā, pēc šķirošanas vismaz 15 dienas atstāj nogatavoties sausā un labi vēdinātā vietā. Pēc nogatavošanās laika beigām paprikas atbrīvo no kātiņiem un samaļ. Šīs pārstrādes darbības veic darbinieki, kuri ļoti labi pazīst paprikas īpašības un kuru zinātība pārmantota no paaudzes paaudzē.

Pulverveidā sagatavotās paprikas iepakošana ir būtisks posms, kurā nodrošina produkta organoleptisko īpašību saglabāšanos.

Iegūtā pulverveidīgā produkta mitruma saturam jābūt zemākam par 12 %. Pulverveidā sagatavotās paprikas krāsa ir no oranžas līdz sarkanbrūnai, tai piemīt stipra smaržas buķete, kurā pārsvarā ir augļainuma, apcepuma un/vai siena aromāti apvienojumā ar stipru, taču ne svelošu, vairāk vai mazāk paliekošu sīvumu, kas pakāpeniski iekairina garšas orgānus un/vai izraisa siltuma sajūtu mutē. Ēdot pulverveidā sagatavoto “Piment d'Espelette”, tai var būt saldenuma un/vai rūgtenuma piegarša.

Uzreiz pēc samalšanas pulverveidā sagatavotā paprika uzglabājama hermētiski aizdarītos vakuummaisiņos.

Šo darbību veic strauji, tādējādi pasargājot pulverveidā sasmalcināto papriku no tādiem organoleptiskajiem trūkumiem kā izteikts rūgtenums, mitra siena, sēņu, zaļumu smaka vai pat sasmakums. Ja pulverveida papriku neiepakotu uzreiz pēc pagatavošanas, tā no jauna piesūktos ar mitrumu, tiktu pakļauta dažāda veida netīrumu iedarbībai, un tādējādi tai raksturīgās īpašības strauji pasliktinātos.

Sagatavojot patērēšanai, šo pulverveida produktu iepako vai nu vakuummaisiņos pa 250 gr, 500 gr, 1 kg un 5 kg, vai hermētiski aizdarītās stikla burkās. Aizliegts pievienot produktam jebkādu krāsvielu, piedevu vai konservantu, izņemot inerto gāzi.

Turklāt, ņemot vērā, ka pulverveidā sagatavotā paprika viegli sajaucas, produkta izsekojamības un izcelsmes garantēšanai noteikta obligāta prasība iepakot to ražošanas apgabalā.

3.7. Īpaši noteikumi marķēšanai:

Ar cilmes vietas nosaukumu “Piment d'Espelette”/“Piment d'Espelette-Ezpeletako Biperra” apzīmēto svaigo, auklā iesieto vai pulverveidā sagatavoto papriku marķējumā ietilpst cilmes vietas nosaukums “Piment d'Espelette”/“Piment d'Espelette-Ezpeletako Biperra”, ko ieraksta ar burtiem, kuri ir vismaz 1,3 reizes lielāki par marķējuma vislielākajiem burtiem. Marķējumā ietilpst arī Eiropas Savienības ACVN simbols. Simbolam blakus ir cilmes vietas nosaukums bez jebkādas starpnorādes.

Marķējumā var ietilpt arī norāde “appellation d'origine protégée” (aizsargāts cilmes vietas nosaukums) jeb “AOP” (ACVN), kas ierakstīta tieši cilmes vietas nosaukuma priekšā vai tieši aiz tā bez jebkādas starpnorādes.

Cilmes vietas nosaukumu un norādi “appellation d'origine protégée” un/vai “AOP”, un/vai Eiropas Savienības ACVN simbolu norāda ne tikai marķējumā, bet arī pavaddokumentos, rēķinos un uz etiķetēm.

4. Precīza ģeogrāfiskā apgabala definīcija:

Ģeogrāfiskajā apgabalā pilnībā vai daļēji ietilpst 10 Pyrénées-Atlantiques departamenta pašvaldību teritorijas – pilnībā: Larressore un Souraïde, bet daļēji: Aïnhoa, Cambo les Bains, Espelette, Halsou, Itxassou, Jatxou, Saint-Pée sur Nivelle un Ustaritz.

Mērijā iesniegts kartogrāfisks dokuments, kurā noteiktas ģeogrāfiskā apgabala robežas pašvaldību teritorijā, kas tajā ietilpst daļēji. Attiecībā uz šīm pašvaldībām kartogrāfiskais zonējums apskatāms valsts kompetentās iestādes tīmekļa vietnē saskaņā ar INSPIRE direktīvas prasībām.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Nelielais Espeletes (Espelette) reģions atrodas Francijas dienvidrietumos, un tam ir raksturīgs Vidusjūras un okeāna klimats: vasara ir silta (jūlija maksimālā temperatūra vidēji ir 25 °C), ziema ir maiga (janvāra vidējā temperatūra ir 12 °C), salnas ir reta parādība (gadā vidēji 23 dienas), vēl retāki ir gadījumi, kad dienā neiestājas atlaidens laiks (8 dienas 20 gados).

Kaut arī Espelette apgabals atrodas okeāna tuvumā, tas necieš no jūreņa (“brises marines”), ko izraisa temperatūras starpība starp gaisa masām virs okeāna un virs sauszemes, jo no tiem apgabalu pasargā aptuveni 100 m augstu pauguru grēda, kas darbojas kā vējlauzēju josla un novērš evapotranspirāciju, kā arī pasargā augus no dehidratēšanās.

Turklāt Pireneju kalni un pakalni, kas ieskauj Espeleti, viedo savdabīgu, amfiteātrim līdzīgu, uz ziemeļrietumiem atvērtu reljefa pacēlumu. Kad no okeāna plūstošās gaisa masas savā ceļā saduras ar šiem pirmajiem reljefa pacēlumiem, tajās ietilpstošais mitrums izkrīt bagātīgu un regulāru lietusgāžu veidā. Saskaņā ar aprēķiniem pēdējo divdesmit gadu laikā gada vidējais nokrišņu daudzums Espeletē ir 1 800 mm.

Vidēji 180 dienu gadā šeit ir ar nokrišņiem. Tādējādi šādā augstumā virs jūras līmeņa ūdens bilance – attiecība starp ūdens pienesi un ūdens zaudēšanu – šeit ir visaugstākā Francijā. Visbeidzot, apkārtnē esošie reljefa veidojumi, izraisot mākoņsegas sabiezēšanu, ir temperatūras regulējošs faktors, kas mazina diennakts temperatūras svārstības.

Zemes gabalus papriku audzēšanai izraugās tā, lai varētu izmantot klimata sniegtās priekšrocības. Zemes gabalu izraudzīšanās notiek vairākus mēnešus pirms stādīšanas, un to dara, ievērojot īpašu procedūru. Augsnēm šajos zemes gabalos jābūt pietiekami auglīgām un bagātām ar organiskajām vielām, lai apmierinātu augu vajadzības pēc barības vielām, lai tie būtu labi apgādāti ar ūdeni, lai augsne būtu labi drenēta, lai nogāžu vērsums būtu labvēlīgs tiešās saules gaismas piekļuvei un lai nepieļautu augšņu eroziju. Augšņu mehāniskais sastāvs šajos zemes gabalos ir līdzsvarots – tās ir jauktas māla, smilšmāla un smilšu augsnes, un katru gadu tajās iestrādā labi sadalījušos kūtsmēslus.

Visbeidzot, Pireneju kalnu masīva klātiene izraisa fēnu – dienvidvēju, kurš pūš starp ziemeļu un dienvidu nogāzēm un kuru šeit sauc par “haïze hegoa”. Šajā reģionā šim siltajam vējam ir tāda īpatnība, ka tas saglabā vienādu stiprumu gan naktī, gan dienā; tas bieži pūš rudenī un ziemā un tāpēc ļoti labvēlīgi ietekmē paprikas augļu nogatavošanos un žūšanu.

Meteoroloģiskie novērojumi liecina, ka nelielais Espeletes reģiona izceļas ar savdabīgām klimata īpatnībām, ko rada tā ģeogrāfiskā stāvokļa un ģeomorfoloģisko veidojumu nosacīti faktori.

5.2. Produkta specifika:

“Piment d'Espelette” raksturīga stipra smarža, kurā dominē augļainuma un/vai apcepuma aromāti, ko reizumis papildina svaigi pļauta siena aromāta nianse apvienojumā ar stipru, taču ne svelošu sīvumu, kas kairina garšas orgānus. Nogatavojusies “Piment d'Espelette” paprika ir sarkanā krāsā, un to sagatavo trijos veidos: svaigas veselas paprikas, pulverveidā sagatavota paprika un auklā iesietas paprikas.

Papriku Espeletes apgabalā introducēja kopš XVI gadsimta; tā caur Spāniju nonākusi Labourd provincē tāpat kā kukurūza ievesta pa Nive ieleju. XVII gadsimtā parādās norādes par Capsicum ģints pipariem, ko izmanto kā garšvielas. Šo piparu priekšrocība bija tāda, ka, konservējot gaļu un pievienojot tai garšvielas, ar tiem veiksmīgi aizstāja melnos piparus, ko līdz tam importēja par augstu cenu.

Šiem pipariem tika piedēvētas arī terapeitiskas īpašības, kas bija par iemeslu to ienākšanai mājas aptieciņās. 1745. gadā katoļu priesteris Manuel de Larramendi savā basku valodas vārdnīcā apraksta “Piment d'Espelette” izmantošanu kā garšvielu.

Šo papriku kultūra attīstījusies sieviešu koptos sakņu dārzos, un paprikas izmantotas galvenokārt pašu vajadzībām un tikai pēc tam iztirgotas gaļas sālījumu ražotājiem vai viesnīcniekiem, kuri pēc karaļa Luija XV izdotās tirgošanās atļaujas Espeletē apmetās samērā lielā skaitā.

Kaut arī visā XIX un XX gadsimta gaitā laukos norisinājās dziļas pārmaiņas, “Piment d'Espelette” kultūras audzēšana turpinājās: tā bija tieši saistīta ar vietējo ēdienu karti un šā apgabala nostiprinājušos identitāti.

No “Piment d'Espelette” gūtā peļņa vēl pavisam nesen veidoja sievietes–audzētājas personiskos ienākumus un papildināja mazapjoma jauktas zemkopības un lopkopības saimniecību pieticīgos ienākumus.

Tāpēc paprikas audzēšanas attīstība ir saistīta ar tradicionālo jauktas zemkopības un lopkopības saimniecību saglabāšanu.

Papriku žāvēšana rudenī pie māju fasādēm ir zīmīgs un raksturīgs šā reģiona kultūras elements.

“Piment d'Espelette” šodien ir vienīgie tradicionālie Francijā ražotie saldie pipari (paprika), ko izmanto kā garšvielu. Paprika pieder pie Capsicum annuum L. sugas, kuras tropiskā izcelsme nedara to par tādu kultūru, kas būtu audzējama un pārstrādājama garšvielā tādos platuma grādos, kādos atrodas Francijas teritorija; tas izdarāms vienīgi ļoti īpašos apstākļos, izmantojot šķirni, kas tiem pielāgojusies.

Ir lietderīgi atgādināt, ka kopš 1930. gada botāniķi pazīst Capsicum annuum kā sugu, kuras jutīgums izpaužas dažādi atkarā no augsnes un klimata.

Tā kā paprikas senčiem ir tropiska izcelsme, augs ir saglabājis augstu prasīgumu pret klimatiskajiem apstākļiem. Auga apgādei ar ūdeni jābūt sevišķi bagātīgai un regulārai, paprika nav izturīga ne pret ūdens trūkumu, ne tā pārpalikumu. Jebkāda lieka ūdens sakrāšanās paprikas sakņu apvidū galīgi apturētu šā auga attīstību. Līdzīga ietekme ir arī temperatūrai – auga attīstība sākas tikai tad, ja augsnes temperatūra ir augstāka par 12 °C, un tas strauji un spēcīgi aug, ja vidējā temperatūra sasniedz 20 °C un ja diennakts temperatūras starpība ir neliela.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Mazā Espeletes reģiona klimats ir unikāls: šādā augstumā virs jūras līmeņa tikai tur sastopams tāds temperatūras un mitruma apstākļu apvienojums, kādu prasa šī paprika un tās pārstrāde garšvielā. Raksturīgie temperatūras, nokrišņu un siltumregulācijas faktori ļauj apmierināt auga prasības.

Vietējā šķirne izaudzēta potcelmu selekcijas ceļā, kuru gadsimtiem ilgi veikuši ražotāji, kas iesākumā bija vienīgi sievietes. Visas šīs īpašības ir pilnībā piemērotas vides apstākļiem un ļauj pārstrādāt papriku garšvielā ar nostiprinājušos tipiskumu: tā ir aromātiska un pikanta, bet ne sveloša.

Šī vietējā šķirne ir tiešs vietējo ražotāju novērojumu un zinātības rezultāts: tajā izpaužas ciešās attiecības, kādas ražotāji uzturēja ar vidi, un šķirne ir sevišķi labi piemērota apgabala klimatiskajiem apstākļiem.

Katrs posms no sēklas selekcijas līdz garšvielas uzglabāšanai, nodrošinot visu tai raksturīgo organoleptisko īpašību saglabāšanos, tiek veikts saskaņā ar vietējo un ražošanas apstākļiem pielāgoto zinātību, kas iegūstama, izejot nopietnu apmācību. “Piment d'Espelette” audzēšana un apstrāde prasa lielas novērošanas spējas, un bieži jāizmanto roku darbs. Ļaudis gadsimtu gaitā pratuši saglabāt šķirnes īpašības un tradicionālo agrotehniku, žāvēšanas un apstrādes paņēmienus, tādējādi saglabājot produkta neatkārtojamību.

Vietējā ēdienu kartē un kultūrā “Piment d'Espelette” ieņem būtisku vietu: Francijā tā ir basku zemes garšviela. Piemēram var minēt to, ka daudzos vietējos teicienos izmantots vārds “piment” (pipars) un piparu svētki Espeletē ir noteikti svinams pasākums visam mazajam reģionam, jo šajā dienā aptuveni 20 000 cilvēku sanāk ciematā, gan lai apgādātos ar paprikas krājumiem, gan arī lai nosvinētu “Piment d'Espelette” svētkus.

Ja “Piment d'Espelette” reiz ir ļāvis tās audzētājām sievietēm nodrošināt finansiālu neatkarību, tad pašlaik aptuveni sešdesmit lauku saimniecību no tā gūst nozīmīgu daļu savu ienākumu, un “Piment d'Espelette” ražošana ļauj saglabāt audzējamās platības un nelielas ģimenes saimniecības.

Attiecīgajā apgabalā daudz gaļas pārstrādes un sālījumu uzņēmumu vai gatavo ēdienu ražotāju, kā arī restorāni savā darbībā tieši saistīti ar “Piment d'Espelette”.

Savukārt valsts mērogā Francijas slaveno restorānu pavāri paliek uzticīgi produktam “Piment d'Espelette”, kas bieži vien ir viens no viņu ēdienu recepšu noslēpumiem.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts (4))

https://www.inao.gouv.fr/fichier/CDCPimentDEspelette.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām.

(3) Skat. 2. atsauci.

(4) Aizstāta ar Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām.